CELEX: 62015CN0593
Language: mt
Date: 2015-11-13 00:00:00
Title: Kawża C-593/15 P: Appell ippreżentat fit-13 ta’ Novembru 2015 mir-Repubblika Slovakka mis-sentenza mogħtija mill-Qorti Ġenerali (It-Tielet Awla) fl-14 ta’ Settembru 2015 fil-Kawża T-678/14, Ir-Repubblika Slovakka vs Il-Kummissjoni Ewropea

25.1.2016   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 27/20
            
         Appell ippreżentat fit-13 ta’ Novembru 2015 mir-Repubblika Slovakka mis-sentenza mogħtija mill-Qorti Ġenerali (It-Tielet Awla) fl-14 ta’ Settembru 2015 fil-Kawża T-678/14, Ir-Repubblika Slovakka vs Il-Kummissjoni Ewropea
   (Kawża C-593/15 P)
   (2016/C 027/24)
   Lingwa tal-kawża: is-Slovakk
   
      Partijiet
   
   
      Appellanti: Ir-Repubblika Slovakka (rappreżentant: B. Ricziová, aġent)
   
      Parti oħra fil-proċedura: Il-Kummissjoni Ewropea
   
      Talbiet tal-appellanti
   
   
               (i)
            
            
               tannulla d-digriet kollu kemm hu tal-Qorti Ġenerali tal-14 ta’ Settembru 2015 fil-Kawża T-678/14 Ir-Repubblika Slovakka vs Il-Kummissjoni Ewropea, fejn il-Qorti Ġenerali ċaħdet bħala inammissibbli r-rikors għal annullament tar-Repubblika Slovakka, skont l-Artikolu 263 tat-Trattat dwar il-Funzjonament tal-Unjoni Ewropea, tad-deċiżjoni tal-Kummissjoni Ewropea, li tinsab fl-ittra tagħha tal-15 ta’ Lulju 2014, fejn il-Kummissjoni Ewropea tordna formalment lir-Repubblika Slovakka sabiex tipprovdi l-fondi li jikkorrispondu għat-telf tar-riżorsi proprji tradizzjonali;
            
         
               (ii)
            
            
               tiddeċiedi hija stess dwar l-ammissibbiltà tar-rikors tar-Repubblika Slovakka u tirrinvija l-kawża quddiem il-Qorti Ġenerali sabiex din tal-aħħar tiddeċiedi dwar il-mertu tar-rikors, u
            
         
               (iii)
            
            
               tordna lill-Kummissjoni Ewropea sabiex tħallas l-ispejjeż tal-proċedimenti.
            
         Fil-każ li l-Qorti tikkonkludi li hija ma għandhiex biżżejjed informazzjoni sabiex tieħu deċiżjoni finali dwar l-eċċezzjoni ta’ inammissibbiltà, ir-Repubblika Slovakka titlob, sussidjarjament, li l-Qorti għandha:
   
               (i)
            
            
               tannulla d-digriet kollu kemm hu tal-Qorti Ġenerali tal-14 ta’ Settembru 2015 fil-Kawża T-678/14 Ir-Repubblika Slovakka vs Il-Kummissjoni Ewropea, fejn il-Qorti Ġenerali ċaħdet bħala inammissibbli r-rikors għal annullament tar-Repubblika Slovakka, skont l-Artikolu 263 tat-Trattat dwar il-Funzjonament tal-Unjoni Ewropea, tad-deċiżjoni tal-Kummissjoni Ewropea, li tinsab fl-ittra tagħha tal-15 ta’ Lulju 2014, fejn il-Kummissjoni Ewropea tordna formalment lir-Repubblika Slovakka sabiex tipprovdi l-fondi li jikkorrispondu għat-telf tar-riżorsi proprji tradizzjonali;
            
         
               (ii)
            
            
               tirrinvija l-kawża quddiem il-Qorti Ġenerali sabiex din tal-aħħar tiddeċiedi kemm fuq l-ammissibbiltà tar-rikors tar-Repubblika Slovakka kif ukoll fuq il-mertu ta’ dan ir-rikors;
            
         
               (iii)
            
            
               tordna lill-Kummissjoni Ewropea sabiex tħallas l-ispejjeż tal-proċedimenti.
            
         
      Aggravji u argumenti prinċipali
   
   Insostenn tal-appell tagħha r-Repubblka Slovakka tqajjem żewġ aggravji:
   
               1.
            
            
               Abbażi tal-ewwel aggravju, ir-Repubblika Slovakka tallega li l-Qorti Ġenerali wettqet żball ta’ liġi għal dak li jirrigwarda (i) in-natura tal-fondi mitluba u l-applikabbiltà tal-atti legali dwar ir-riżorsi proprji u l-ġurisprudenza relatata, (ii) il-kriterju tal-kompetenza tal-istituzzjoni fl-evalwazzjoni dwar jekk l-att appellat setax jiġi kkontestat, u (iii) id-dritt ta’ aċċess għall-qorti u l-urġenza tas-sitwazzjoni.
            
         
               2.
            
            
               Sussidjarjament, abbażi tat-tieni aggravju r-Repubblika Slovakka tallega li l-Qorti Ġenerali ma tatx biżżejjed raġunijiet għad-digriet appellat, għal dak li jirrigwarda (i) in-natura tal-fondi mitluba u l-applikabbiltà tal-atti legali dwar ir-riżorsi proprji u l-ġurisprudenza relatata u (ii) id-dritt ta’ aċċess għall-qorti u l-urġenza tas-sitwazzjoni, li huma kkonfermati mill-fatt li hija applikat (iii) raġunament identiku f’każijiet li jinvolvu fatti differenti.